3
Ministers of the New Covenant
1 Ἀρχόμεθα πάλιν ἑαυτοὺς συνιστάνειν; *εἰ μὴ χρῄζομεν, ὥς τινες, συστατικῶν ἐπιστολῶν πρὸς ὑμᾶς, ἢ ἐξ ὑμῶν †συστατικῶν; 2 ἡ ἐπιστολὴ ἡμῶν ὑμεῖς ἐστε, ‡ἐγγεγραμμένη ἐν ταῖς καρδίαις ἡμῶν, γινωσκομένη καὶ ἀναγινωσκομένη ὑπὸ πάντων ἀνθρώπων· 3 φανερούμενοι ὅτι ἐστὲ ἐπιστολὴ Χριστοῦ διακονηθεῖσα ὑφ᾽ ἡμῶν, §ἐγγεγραμμένη οὐ μέλανι, ἀλλὰ Πνεύματι Θεοῦ ζῶντος, οὐκ ἐν πλαξὶ λιθίναις, *ἀλλ᾽ ἐν πλαξὶ †καρδίαις σαρκίναις.
4 Πεποίθησιν δὲ τοιαύτην ἔχομεν διὰ τοῦ Χριστοῦ πρὸς τὸν Θεόν· 5 οὐχ ὅτι ‡ἱκανοί ἐσμεν ἀφ᾽ ἑαυτῶν λογίσασθαί τι ὡς ἐξ §ἑαυτῶν, ἀλλ᾽ ἡ ἱκανότης ἡμῶν ἐκ τοῦ Θεοῦ· 6 ὃς καὶ ἱκάνωσεν ἡμᾶς διακόνους καινῆς διαθήκης, οὐ γράμματος, ἀλλὰ Πνεύματος· τὸ γὰρ γράμμα *ἀποκτένει, τὸ δὲ Πνεῦμα ζῳοποιεῖ.
7 Εἰ δὲ ἡ διακονία τοῦ θανάτου ἐν γράμμασιν, ἐντετυπωμένη †ἐν λίθοις, ἐγενήθη ἐν δόξῃ, ὥστε μὴ δύνασθαι ἀτενίσαι τοὺς υἱοὺς Ἰσραὴλ εἰς τὸ πρόσωπον ‡Μωϋσέως διὰ τὴν δόξαν τοῦ προσώπου αὐτοῦ, τὴν καταργουμένην, 8 πῶς οὐχὶ μᾶλλον ἡ διακονία τοῦ Πνεύματος ἔσται ἐν δόξῃ; 9 εἰ γὰρ §ἡ διακονία τῆς κατακρίσεως δόξα, πολλῷ μᾶλλον περισσεύει ἡ διακονία τῆς δικαιοσύνης *ἐν δόξῃ. 10 καὶ γὰρ †οὐ δεδόξασται τὸ δεδοξασμένον ἐν τούτῳ τῷ μέρει, ‡ἕνεκεν τῆς ὑπερβαλλούσης δόξης. 11 εἰ γὰρ τὸ καταργούμενον, διὰ δόξης, πολλῷ μᾶλλον τὸ μένον, ἐν δόξῃ.
12 Ἔχοντες οὖν τοιαύτην ἐλπίδα, πολλῇ παρρησίᾳ χρώμεθα· 13 καὶ οὐ καθάπερ §Μωϋσῆς ἐτίθει κάλυμμα ἐπὶ τὸ πρόσωπον *ἑαυτοῦ, πρὸς τὸ μὴ ἀτενίσαι τοὺς υἱοὺς Ἰσραὴλ εἰς τὸ τέλος τοῦ καταργουμένου· 14 †ἀλλ᾽ ἐπωρώθη τὰ νοήματα αὐτῶν· ἄχρι γὰρ τῆς ‡σήμερον τὸ αὐτὸ κάλυμμα ἐπὶ τῇ ἀναγνώσει τῆς παλαιᾶς διαθήκης μένει μὴ ἀνακαλυπτόμενον, §ὅτι ἐν Χριστῷ καταργεῖται. 15 ἀλλ᾽ ἕως σήμερον, ἡνίκα *ἀναγινώσκεται †Μωϋσῆς, κάλυμμα ἐπὶ τὴν καρδίαν αὐτῶν κεῖται. 16 ἡνίκα ‡δ᾽ ἂν ἐπιστρέψῃ πρὸς Κύριον, περιαιρεῖται τὸ κάλυμμα. 17 ὁ δὲ Κύριος τὸ Πνεῦμά ἐστιν· οὗ δὲ τὸ Πνεῦμα Κυρίου, §ἐκεῖ ἐλευθερία. 18 ἡμεῖς δὲ πάντες, ἀνακεκαλυμμένῳ προσώπῳ τὴν δόξαν Κυρίου κατοπτριζόμενοι, τὴν αὐτὴν εἰκόνα μεταμορφούμεθα ἀπὸ δόξης εἰς δόξαν, καθάπερ ἀπὸ Κυρίου Πνεύματος.
* 3:1 ει ¦ η ᴄᴛ ꜱᴄʀ † 3:1 συστατικων ¦ — ᴄᴛ ‡ 3:2 εγγεγραμμενη ¦ ενγεγραμμενη ᴛʜ ᴡʜ § 3:3 εγγεγραμμενη ¦ ενγεγραμμενη ᴛʜ ᴡʜ * 3:3 αλλ ¦ αλλα ᴀɴᴛ † 3:3 καρδιαις ¦ καρδιας ᴛʀ ‡ 3:5 ικανοι εσμεν αφ εαυτων ¦ αφ εαυτων ικανοι εσμεν ᴄᴛ § 3:5 ἑαυτῶν ¦ αὑτῶν ꜱʙʟ ᴡʜ * 3:6 αποκτενει ʙpt ¦ αποκτεννει ʙpt ᴀɴᴛ ɴᴀ ꜱʙʟ ᴛʜ ¦ αποκτεινει ᴛʀ ᴡʜ † 3:7 εν ¦ — ᴄᴛ ‡ 3:7 μωυσεως ¦ μωυσεος ᴘᴄᴋ ¦ μωσεως ᴛʀ § 3:9 ἡ διακονία ¦ τῇ διακονίᾳ ɴᴀ ꜱʙʟ ᴛʜ * 3:9 εν ¦ — ᴄᴛ † 3:10 ου ¦ ουδε ᴀɴᴛ ᴛʀ ‡ 3:10 ενεκεν ¦ εινεκεν ᴄᴛ ᴘᴄᴋ § 3:13 μωυσης ¦ μωσης ᴛʀ * 3:13 ἑαυτοῦ ¦ αὐτοῦ ᴄᴛ † 3:14 αλλ ¦ αλλα ꜱʙʟ ᴡʜ ‡ 3:14 σημερον ¦ σημερον ημερας ᴄᴛ § 3:14 οτι ¦ ο τι ʀᴘ ᴛʀ {Note: It is difficult to determine which option is correct from manuscript evidence alone as word breaks are not always clear. Consequently, this is mostly an editorial decision.} * 3:15 αναγινωσκεται ¦ αν αναγινωσκηται ᴄᴛ † 3:15 μωυσης ¦ μωσης ᴘᴄᴋ ᴛʀ ‡ 3:16 δ αν ¦ δε εαν ɴᴀ ꜱʙʟ ᴡʜ § 3:17 εκει ¦ — ᴄᴛ