2
1 ἔκρινα *δὲ ἐμαυτῷ τοῦτο, τὸ μὴ πάλιν †ἐν λύπῃ πρὸς ὑμᾶς ἐλθεῖν. 2 εἰ γὰρ ἐγὼ λυπῶ ὑμᾶς, καὶ τίς ‡ἐστιν ὁ εὐφραίνων με, εἰ μὴ ὁ λυπούμενος ἐξ ἐμοῦ; 3 καὶ ἔγραψα §ὑμῖν τοῦτο αὐτό, ἵνα μὴ ἐλθὼν λύπην *ἔχω ἀφ᾽ ὧν ἔδει με χαίρειν, πεποιθὼς ἐπὶ πάντας ὑμᾶς, ὅτι ἡ ἐμὴ χαρὰ πάντων ὑμῶν ἐστιν. 4 ἐκ γὰρ πολλῆς θλίψεως καὶ συνοχῆς καρδίας ἔγραψα ὑμῖν διὰ πολλῶν δακρύων, οὐχ ἵνα λυπηθῆτε, ἀλλὰ τὴν ἀγάπην ἵνα γνῶτε ἣν ἔχω περισσοτέρως εἰς ὑμᾶς.
Forgive the Sinner
5 Εἰ δέ τις λελύπηκεν, οὐκ ἐμὲ λελύπηκεν, †ἀλλὰ ἀπὸ μέρους—ἵνα μὴ ἐπιβαρῶ—πάντας ὑμᾶς. 6 ἱκανὸν τῷ τοιούτῳ ἡ ἐπιτιμία αὕτη ἡ ὑπὸ τῶν πλειόνων· 7 ὥστε τοὐναντίον ‡μᾶλλον ὑμᾶς χαρίσασθαι καὶ παρακαλέσαι, μήπως τῇ περισσοτέρᾳ λύπῃ καταποθῇ ὁ τοιοῦτος. 8 διὸ παρακαλῶ ὑμᾶς κυρῶσαι εἰς αὐτὸν ἀγάπην. 9 εἰς τοῦτο γὰρ καὶ ἔγραψα, ἵνα γνῶ τὴν δοκιμὴν ὑμῶν, εἰ εἰς πάντα ὑπήκοοί ἐστε. 10 ᾧ δέ τι χαρίζεσθε, §καὶ ἐγώ· καὶ γὰρ ἐγὼ *εἴ τι κεχάρισμαι, ᾧ κεχάρισμαι, δι᾽ ὑμᾶς ἐν προσώπῳ Χριστοῦ, 11 ἵνα μὴ πλεονεκτηθῶμεν ὑπὸ τοῦ Σατανᾶ· οὐ γὰρ αὐτοῦ τὰ νοήματα ἀγνοοῦμεν.
Triumph in Christ
12 Ἐλθὼν δὲ εἰς τὴν Τρῳάδα εἰς τὸ εὐαγγέλιον τοῦ Χριστοῦ, καὶ θύρας μοι ἀνεῳγμένης ἐν Κυρίῳ, 13 οὐκ ἔσχηκα ἄνεσιν τῷ πνεύματί μου, τῷ μὴ εὑρεῖν με Τίτον τὸν ἀδελφόν μου· †ἀλλὰ ἀποταξάμενος αὐτοῖς ἐξῆλθον εἰς Μακεδονίαν.
14 Τῷ δὲ Θεῷ χάρις τῷ πάντοτε θριαμβεύοντι ἡμᾶς ἐν τῷ Χριστῷ, καὶ τὴν ὀσμὴν τῆς γνώσεως αὐτοῦ φανεροῦντι δι᾽ ἡμῶν ἐν παντὶ τόπῳ. 15 ὅτι Χριστοῦ εὐωδία ἐσμὲν τῷ Θεῷ ἐν τοῖς σῳζομένοις καὶ ἐν τοῖς ἀπολλυμένοις· 16 οἷς μὲν ὀσμὴ ‡θανάτου εἰς θάνατον, οἷς δὲ ὀσμὴ §ζωῆς εἰς ζωήν. καὶ πρὸς ταῦτα τίς ἱκανός; 17 οὐ γάρ ἐσμεν ὡς οἱ *λοιποί, καπηλεύοντες τὸν λόγον τοῦ Θεοῦ· ἀλλ᾽ ὡς ἐξ †εἰλικρινείας, ἀλλ᾽ ὡς ἐκ Θεοῦ, ‡κατενώπιον τοῦ Θεοῦ, ἐν Χριστῷ λαλοῦμεν.
* 2:1 δε ¦ γαρ ɴᴀ ꜱʙʟ ᴡʜ † 2:1 εν λυπη προς υμας ελθειν ¦ ελθειν εν λυπη προς υμας ᴛʀ ¦ εν λυπη ελθειν προς υμας ᴀɴᴛ ‡ 2:2 εστιν ¦ — ᴄᴛ § 2:3 υμιν ¦ — ᴄᴛ * 2:3 εχω ¦ σχω ᴄᴛ † 2:5 αλλα ¦ αλλ ɴᴀ ᴛʀ ‡ 2:7 μαλλον ¦ — ᴡʜ § 2:10 και εγω ¦ καγω ᴄᴛ * 2:10 ει τι κεχαρισμαι ω κεχαρισμαι 81.6% ¦ ει τι κεχαρισμαι ᴍꜱꜱ 8.6% ¦ ο κεχαρισμαι ει τι κεχαρισμαι ᴄᴛ 3.3% † 2:13 αλλα ¦ αλλ ɴᴀ ‡ 2:16 θανατου ¦ εκ θανατου ᴄᴛ § 2:16 ζωης ¦ εκ ζωης ᴄᴛ * 2:17 λοιποι ʙ190 51.9% ¦ πολλοι ʙ171 ᴄᴛ ᴛʀ 46.1% † 2:17 ειλικρινειας ¦ ειλικρινιας ᴡʜ ‡ 2:17 κατενωπιον του 87.3% ¦ κατεναντι ᴄᴛ 3.5%